SK Úradný vestník Európskej únie C 235/16

Uverejnenie žiadosti o zmenu podľa článku 50 ods. 2 písm. b) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 235/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU AKO ZARUČENEJ TRADIČNEJ ŠPECIALITY

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„PREKMURSKA GIBANICA“

EÚ č.: SI-TSG-0107-01313 – 19.2.2015

1. Skupina žiadateľov a oprávnený záujem

Názov : Društvo za promocijo in zaščito prekmurskih dobrot Adresa : Ulica Štefana Kovača 40 SI–9000 Murska Sobota SLOVENIJA Tel. : +386 25261435 E-mail : dpzpd@siol.net

Žiadosť o zmenu predkladá skupina výrobcov, ktorá tiež žiadala o zaregistrovanie výrobku Prekmurska gibanica.

2. Členský štát alebo tretia krajina

Slovinsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☒ Spôsob výroby — ☒ Iné: minimálne požiadavky a postupy zamerané na kontrolu špecifického charakteru

4. Typ zmeny (zmien)

— ☒ Zmena špecifikácie zaregistrovanej ZTŠ, ktorú nemožno považovať za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

5.1. Opis poľnohospodárskeho výrobku alebo potraviny

V prvom odseku sa teraz v záujme zrozumiteľnosti uvádza, že dva pláty lístkového cesta sa umiestnia navrch poslednej vrstvy plnky, tuková alebo smotanová poleva sa naleje na predposledný plát a tuková poleva, prípadne kombinácia tukovej a smotanovej polevy, na posledný plát. Uvedené suroviny, konkrétne kyslá alebo sladká smotana a vaječný žĺtok, sú zložky smotanovej polevy, odkaz na ne sa preto vypúšťa a pridávajú sa slová „prípadne kombinácia smotanovej a tukovej polevy“.

Odkaz na prípravu koláča gibanica v okrúhlej alebo obdĺžnikovej forme na pečenie sa vypúšťa, pretože sa opakovane uvádza v treťom odseku.

Druhý odsek „Fyzický popis“ sa vypúšťa, pretože uvedený text je už súčasťou tretieho odseku.

V treťom odseku sa vypúšťa odkaz na to, že koláč Prekmurska gibanica sa krája na trojuholníky, ak sa použila okrúhla forma na pečenie, a na obdĺžnikové rezy, ak sa použila obdĺžniková forma na pečenie. Koláč Prekmurska gibanica možno krájať na trojuholníky alebo obdĺžnikové rezy bez ohľadu na tvar formy (okrúhla alebo obdĺžniková).

Na zaistenie správneho porozumenia sa mení predposledná veta tohto odseku: podstatné nie je to, aby mali všetky plnky rovnakú hrúbku, ale to, že obe vrstvy rovnakej plnky, napríklad makovej, musia mať rovnakú hrúbku, pričom to rovnako platí aj pre jablkovú, tvarohovú a orechovú plnku.

5.2. Opis postupu prípravy

Na ľahšie pochopenie postupu prípravy koláča Prekmurska gibanica sa vkladajú nové nadpisy k jednotlivým krokom prípravy (príprava plniek a poliev, zloženie koláča, pečenie, krájanie a mrazenie).

V prvej vete sa teraz uvádzajú rozmery formy na pečenie, ktorej zodpovedá uvedené množstvo surovín (okrúhla forma s rozmerom 30 – 35 cm). Výrobcovia si prispôsobia recept podľa rozmerov foriem na pečenie, ktoré používajú.

Z dôvodu terminologickej jednotnosti sa v slovinčine vo všetkých prípadoch používa na označenie formy na pečenie slovo „pekač“ (forma na pečenie) a neuvádza sa „model“.

Vypúšťajú sa recepty a opisy prípravy krehkého a lístkového cesta, keďže ide o základné druhy cesta pripravované na základe štandardných receptov a postupov.

Vypúšťa sa veta zakazujúca použitie mrazeného cesta. Zistilo sa, že mrazené cesto, ktoré bolo správne rozmrazené, si zachováva všetky vlastnosti čerstvo pripraveného cesta a nemení organoleptické vlastnosti koláča Prekmurska gibanica. Použitie mrazeného cesta nemá podstatný vplyv na arómu, textúru a celkovú chuť výrobku.

Vanilkový cukor sa vypúšťa zo zoznamu surovín na rôzne plnky, pretože jeho použitie nie je povinné.

V prípade tvarohovej plnky sa soľ používa podľa potreby, pretože tvaroh už môže obsahovať dostatok soli.

V prípade jablkovej plnky sa na zaistenie správneho porozumenia uvádza, že jablká majú byť nastrúhané. Odkaz na použitie soli sa vypúšťa, pretože sa zistilo, že soľ sa v praxi pri príprave jablkovej plnky nepoužíva.

V prípade smotanovej polevy sa teraz uvádza, že sa môže použiť kyslá a/alebo sladká smotana, keďže na trhu sú dostupné aj iné druhy smotany, ktoré nie sú vhodné.

Kryštálový cukor sa uvádza ako surovina, aby boli v tejto prvej časti uvedené všetky suroviny; jeho použitie je opísané v špecifikácii.

Taktiež sa uvádza, že množstvá jednotlivých surovín sa môžu líšiť (o 10 %), aby sa zohľadnili možné rozdiely v určitých surovinách (napr. jablká môžu byť viac alebo menej šťavnaté, prípadne sladšie alebo kyslejšie, tvaroh môže byť suchý alebo vlhký a orechová a maková plnka sa prispôsobujú pomeru ostatných plniek).

Pri príprave jablkovej plnky možno použiť ošúpané alebo neošúpané jablká. Podoba nastrúhaných jabĺk nie je podstatná, záleží na tom, aby boli nastrúhané, slová „ošúpu“ a „nakrájajú na tenké prúžky“ sa preto vypúšťajú.

Smotanová poleva môže byť pripravená z kyslej smotany a/alebo sladkej smotany alebo z kombinácie oboch, preto sa vkladá slovo „alebo“.

S cieľom uľahčiť porozumenie a štandardizovať terminológiu sa vykonali menšie úpravy v súvislosti s prípravou tukovej polevy: výraz „rastlinný tuk“ sa nahrádza výrazom „rastlinný olej“, ktorý je už uvedený v zozname surovín na tukovú polevu.

Zloženie koláča Prekmurska gibanica bolo opísané samostatne pre okrúhle a obdĺžnikové formy na pečenie, keďže umiestnenie rôznych plátov sa mierne líšilo v prípade použitia domáceho lístkového cesta. Keďže však možno použiť aj kúpené cesto, opis sa zjednodušil a zjednotil tak, aby sa vzťahoval na oba druhy foriem na pečenie. Vypúšťa sa preto všetok opakujúci sa text opisujúci prípravu koláča Prekmurska gibanica v okrúhlej alebo obdĺžnikovej forme.

Na zaistenie lepšej zrozumiteľnosti sa po stanovení hrúbky krehkého cesta, ktorá „nesmie presiahnuť 5 mm“, vkladajú slová „po upečení“, keďže hrúbka krehkého cesta sa posudzuje na hotovom výrobku.

Na účely zjednodušenia sa zjednocuje predpísaná hmotnosť jedného rezu koláča Prekmurska gibanica pre individuálnych výrobcov aj priemyselnú výrobu, pričom sa uvádza minimálna hmotnosť jedného rezu „najmenej 17 g“. Posypanie upečeného koláča Prekmurska gibanica kryštálovým cukrom neovplyvňuje jeho konečné vlastnosti, preto sa vkladá slovo „môže“.

Koláč Prekmurska gibanica možno zmraziť pred alebo po upečení, špecifikácia preto teraz obsahuje možnosť zmrazenia koláča Prekmurska gibanica po upečení. Ten istý výrobok sa nesmie zmrazovať dvakrát. Keďže na prípravu koláča Prekmurska gibanica možno použiť mrazené cesto, pridáva sa ustanovenie, podľa ktorého je v prípade použitia takéhoto mrazeného cesta potrebné koláč Prekmurska gibanica okamžite upiecť a nemožno ho zmraziť v „surovom stave“, hoci v prípade potreby ho možno zmraziť po upečení.

5.3. Minimálne požiadavky a postupy kontroly špecifického charakteru

Zmeny v tomto bode sa vykonávajú len na zlepšenie zrozumiteľnosti: v prvej zarážke sa pridávajú slová „a musí sa dodržať predpísaný technologický postup“ a druhá zarážka sa vypúšťa.

Na zlepšenie zrozumiteľnosti je súčasnú tretiu zarážku potrebné upraviť tak, aby bolo zrejmé, že odkaz na rovnakú hrúbku plniek sa vzťahuje na rovnakú hrúbku oboch vrstiev konkrétnej plnky, a nie všetkých plniek. Vypúšťajú sa slová „vôňa, aróma, textúra a celková chuť“, pretože tieto vlastnosti sa posudzujú v rámci senzorického hodnotenia.

V treťom odseku sa vypúšťa text týkajúci sa súladu s európskou normou EN 45011, pretože je to už uvedené v príslušnej legislatíve.

ŠPECIFIKÁCIA VÝROBKU AKO ZARUČENEJ TRADIČNEJ ŠPECIALITY

„PREKMURSKA GIBANICA“

EÚ č.: SI-TSG-0107-01313 – 19.2.2015

„Slovinsko“

1. Názov na zápis do registra

„Prekmurska gibanica“.

2. Druh výrobku

Trieda 2.24. Chlieb, zákusky, koláče, cukrovinky, čajové pečivo a iné pekárske výrobky.

3. Dôvody zápisu do registra

3.1. Ide o výrobok, ktorý:

— ☒ sa vyznačuje spôsobom výroby, spôsobom spracovania alebo zložením, ktoré sa tradične používajú v prípade daného výrobku alebo danej potraviny — ☐ sa vyrába z tradične používaných surovín alebo prísad

Koláč Prekmurska gibanica sa pripravuje z dvoch rôznych druhov cesta a štyroch rôznych plniek, z ktorých každá sa v koláči vyskytuje dvakrát, vďaka čomu výrobok získava svoj charakteristický špecifický vzhľad a typickú chuť. Koláč Prekmurska gibanica je teda sám osebe špecifický a vyjadruje špecifický charakter.

3.2. Ide o názov, ktorý:

— ☒ sa tradične používa na označenie špecifického výrobku — ☐ vyjadruje tradičný alebo špecifický charakter výrobku.

Podľa Etymologického slovníka slovinského jazyka je „gibanica“ druh koláča („potica“) z východnej časti Slovinska. Jeho názov súvisí so slovami „gibâničnik“, „gibâničnjak“ (košík na pečivo) alebo „gibâničar“ (pekár). Najstaršie zmienky pochádzajú z 18. storočia, keď tento koláč pod názvom gebanza spomína Pohlin. Slovo ako také je odvodené od slova „gybati“, keďže názov gibanica vznikol zo slova „gyüba“ – cesto pozostávajúce z vrstiev.

4. Opis

4.1. Opis výrobku, na ktorý sa vzťahuje názov uvedený v bode 1, vrátane jeho hlavných fyzikálnych, chemických, mikrobiologických alebo organoleptických vlastností, z ktorých vyplýva špecifický charakter výrobku [článok 7 ods. 2 tohto nariadenia]

Prekmurska gibanica je koláč, ktorý sa pripravuje z dvoch druhov cesta (krehkého cesta na korpus a lístkového cesta, ktoré oddeľuje jednotlivé vrstvy plnky), na ktoré sa v presne stanovenom poradí umiestňujú štyri rôzne plnky (maková, tvarohová, orechová a jablková), pričom plnky sú od seba navzájom oddelené vrstvou lístkového cesta. Plnky sa potom opakujú v rovnakom poradí, takže gibanica nakoniec pozostáva z dvoch vrstiev každej plnky. Dva pláty lístkového cesta sa umiestnia navrch poslednej vrstvy plnky, tuková alebo smotanová poleva sa naleje na predposledný plát a tuková poleva, prípadne kombinácia tukovej a smotanovej polevy, na posledný plát.

Vzhľad: koláč Prekmurska gibanica sa môže piecť v okrúhlych alebo obdĺžnikových formách na pečenie. Koláč Prekmurska gibanica a jeho rezy sú hrubé 5 až 7 cm. Rezy môžu byť trojuholníkové alebo obdĺžnikové. Koláč musí byť riadne prepečený, bez toho, aby z neho vystupovali plnky, a s jednotne hladkým, mierne zvlneným povrchom bez trhliniek. Jednotlivé plnky musia byť dobre oddelené vrstvami lístkového cesta. Každá plnka má svoju vlastnú typickú farbu (tvarohová plnka je krémovo-biela, orechová a jablková sú zlato-hnedé a maková má lesklú čiernu farbu). Horná vrstva lístkového cesta nesmie odstupovať od poslednej vrstvy plnky. Rez koláča Prekmurska gibanicamá preto osem vrstiev plnky v presne stanovenom poradí (maková, tvarohová, orechová a jablková plnka). Obe vrstvy tej istej plnky majú rovnakú hrúbku.

Chuť: výrobok sa vyznačuje typickou intenzívnou chuťou a vôňou čerstvého maku, sladkého tvarohu, jemných orechov a mierne kyslastých jabĺk. Koláč Prekmurska gibanica musí byť šťavnatý, nie príliš mastný a primerane sladký.

Textúra: rez sa vyznačuje mäkkou, krehkou, jemnou, hladkou a ľahkou textúrou. Pokiaľ ide o jednotlivé zložky, textúra rezu je vyrovnaná.

4.2. Opis spôsobu výroby výrobku, na ktorý sa vzťahuje názov uvedený v bode 1, ktorý musia výrobcovia dodržiavať, a v relevantných prípadoch aj povaha a vlastnosti použitých surovín alebo prísad a spôsob prípravy výrobku (článok 7 ods. 2 tohto nariadenia)

Pri použití okrúhlej formy na pečenie s veľkosťou 30 – 35 cm sa vyžadujú tieto suroviny:

Cesto: — krehké cesto, — lístkové cesto.

Plnky: — maková: 30 g zomletého maku, 10 g kryštálového cukru, — tvarohová: 1,2 kg plnotučného tvarohu, 10 g kryštálového cukru, 2 vajcia a podľa potreby štipka soli, — orechová: 30 g mletých vlašských orechov, 10 g kryštálového cukru, — jablková: 1,5 kg nastrúhaných jabĺk – skôr kyslasté odrody, 12 g kryštálového cukru, škorica. Do ktorejkoľvek plnky možno podľa potreby pridať vanilkový cukor.

Polevy: — smotanová poleva (8 cl kyslej a/alebo sladkej smotany, 3 vajcia) a — tuková poleva (25 g margarínu, masla, masti alebo rastlinného oleja).

Upečený koláč Prekmurska gibanica možno podľa potreby posypať kryštálovým cukrom.

Množstvá jednotlivých surovín sa môžu líšiť od udávaných množstiev až do 10 %.

Postup prípravy koláča Prekmurska gibanica:

Príprava plniek a poliev

Maková plnka: na prípravu makovej plnky sa používa najemno zomletý mak. K zomletému maku sa pridá kryštálový a (voliteľne) vanilkový cukor a všetko sa dobre zmieša. Masa sa rozdelí na dve časti.

Tvarohová plnka: k tvarohu sa pridajú vajcia, kryštálový cukor, (voliteľne) vanilkový cukor a podľa potreby štipka soli. Suroviny sa dobre zmiešajú, aby vznikla hladká a roztierateľná masa. Masa sa rozdelí na dve časti.

Orechová plnka: základ orechovej plnky tvoria najemno zomleté vlašské orechy. Zomleté orechy sa zmiešajú s kryštálovým a (voliteľne) vanilkovým cukrom. Masa sa rozdelí na dve časti.

Jablková plnka: jablká sa nastrúhajú a pridá sa kryštálový a (voliteľne) vanilkový cukor a škorica. Suroviny sa zľahka zmiešajú. V prípade použitia veľmi šťavnatých jabĺk sa tieto nastrúhajú a nechajú chvíľu odstáť. Následne sa z nich vytlačí šťava a až potom sa pridajú ostatné suroviny. Takto vzniknutá masa sa rozdelí na dve časti.

Smotanová poleva: celé vajcia sa jemne rozhabarkujú s kyslou a/alebo sladkou smotanou. Takto vzniknutou polevou sa polejú jednotlivé vrstvy plnky koláča Prekmurska gibanica. Nie všetky vrstvy si vyžadujú rovnaké množstvo smotanovej polevy, čo znamená, že celkové množstvo je potrebné náležite rozdeliť. Najväčšie množstvo smotanovej polevy pripadá na dve „suché“ plnky (makovú a orechovú). Na tvarohovú plnku pripadá menšie množstvo, zatiaľ čo najmenej smotanovej polevy je potrebnej v prípade jablkovej plnky (resp. použité jablká sú také šťavnaté, že poleva nie je potrebná vôbec).

Tuková poleva: tuková poleva sa môže pripraviť z roztopeného masla, margarínu, masti alebo rastlinného tuku. Tukovou polevou sa podobne ako smotanovou polevou polejú jednotlivé vrstvy koláča Prekmurska gibanica. Množstvo polevy pripadajúce na jednotlivé vrstvy je rovnaké ako v prípade smotanovej polevy.

Zloženie koláča Prekmurska gibanica

Krehké cesto sa vyvaľká do náležitého tvaru podľa formy použitej na pečenie koláča Prekmurska gibanica (obdĺžnikovej alebo okrúhlej). Hrúbka krehkého cesta po upečení nesmie presiahnuť 5 mm. Forma na pečenie sa vymastí, do nej sa vloží vyvaľkané krehké cesto, ktoré sa na niekoľkých miestach prepichne vidličkou. Forma sa následne vloží na niekoľko minút do vyhriatej rúry, kým cesto nezíska zlatistý nádych (tento krok nie je povinný).

Lístkové cesto sa umiestni do pripravenej vymastenej formy na pečenie, v ktorej sa nachádza krehké cesto. Lístkové cesto vo forme sa pokryje polovicou makovej plnky a navrch sa naleje smotanová a tukové poleva. Na makovú plnku sa umiestni ďalší plát lístkového cesta. Na tento plát sa natrie polovica tvarohovej plnky, na ktorú sa naleje primerané množstvo smotanovej a tukovej polevy. Do formy sa umiestni tretia vrstva lístkového cesta, lyžičkou sa na ňu nanesie polovica orechovej plnky a naleje sa rovnaké množstvo poliev ako v prípade makovej plnky. Teraz sa umiestni štvrtá vrstva lístkového cesta. Podľa potreby sa poleje veľmi malým množstvom smotanovej a tukovej polevy. Nasleduje ďalší plát lístkového cesta a celý postup sa opakuje v rovnakom poradí, pričom za makovou vrstvou nasleduje tvarohová, orechová a jablková. Medzi jednotlivými plnkami musí byť plát lístkového cesta.

Po umiestnení ôsmich vrstiev plniek oddelených plátom lístkového cesta sa na poslednú plnku umiestni deviaty plát lístkového cesta a pokropí sa smotanovou alebo tukovou polevou a prekryje sa posledným plátom lístkového cesta. Vrchná vrstva lístkového cesta vo forme sa poleje tukovou polevou alebo kombináciou tukovej a smotanovej polevy. Koláč Prekmurska gibanica sa potom na niekoľkých miestach prepichne tenkou dlhou ihlou až ku dnu formy.

Pečenie a krájanie koláča Prekmurska gibanica

Pripravený koláč Prekmurska gibanica (čerstvý alebo mrazený) sa pečie v rúre, až kým nie je úplne prepečený, a to jednu hodinu pri teplote 200 °C a ďalšiu hodinu pri teplote 170 °C – 180 °C. Bez ohľadu na toto odporúčanie sa môže teplota a čas pečenia prispôsobiť typu rúry. Ak sa koláč Prekmurska gibanica pred pečením polial len tukovou polevou, je potrebné, aby sa na konci pečenia polial kyslou alebo sladkou smotanou. Koláč Prekmurska gibanica sa po upečení nechá na niekoľko hodín vychladnúť pri izbovej teplote.

Upečený koláč Prekmurska gibanica sa nesmie krájať, kým je horúci. Krája sa na trojuholníkové alebo obdĺžnikové rezy. Jednotlivé rezy upečeného koláča Prekmurska gibanica musia dosahovať hrúbku 5 – 7 cm a váhu minimálne 170 g. Pri servírovaní (v kaviarňach alebo reštauráciách) sa koláč Prekmurska gibanica môže krájať na menšie kúsky. Vrchná vrstva rezov sa môže posypať kryštálovým cukrom.

Mrazenie koláča Prekmurska gibanica

Koláč Prekmurska gibanica sa môže zmraziť okamžite po pripravení („v surovom stave“) alebo po upečení, pričom ten istý výrobok sa nesmie zmrazovať dvakrát.

Ak sa na prípravu koláča Prekmurska gibanica používa mrazené cesto, po príprave („v surovom stave“) sa nesmie zmrazovať, ale musí sa upiecť. Zmrazenie po upečení je v prípade potreby povolené, pretože koláč prešiel tepelnou úpravou.

4.3. Opis kľúčových prvkov, z ktorých vyplýva tradičný charakter výrobku (článok 7 ods. 2 tohto nariadenia)

Slovo „gibanica“ je odvodené od slova „gűba“ (záhyb alebo vráska) a slovesa „gibati (pregibati)“ (zohnúť alebo stočiť). Dôkazy o tom, že tento druh koláča sa v oblasti Prekmurje vyskytuje už veľmi dlho, poskytujú početné historické pramene. Najstaršia písomná zmienka pochádza z roku 1828, keď učiteľ a kňaz Jožef Košič na žiadosť etnografa slovenského pôvodu Jána Čaploviča z Jasenovej zostavil spis o jedlách, ktoré sa najčastejšie jedávali na dedine v oblasti Prekmurje pred sto rokmi, pričom zvláštnu pozornosť venoval jedlám ako napr. hajdinjača, prekmurska gibanica, krapci a vrtanki. Čaplovič svoje dielo vydal v maďarskom a nemeckom jazyku (A magyaroszági Vendus – tótokról, Croaten und Wenden in Ungern). Košič v tomto diele takisto predstavuje jedlá, ktoré sa v oblasti Prekmurje servírujú na svadobných hostinách. Jedným z pokrmov, ktoré na svadbách nesmú chýbať, je práve gibanica. V spise sa tiež uvádza že gibanica dostala svoj názov podľa mnohých vrstiev cesta (gyüba), z ktorých pozostáva (10 – 11 vrstiev). Koláč gibanica sa nakrájal na trojuholníkové rezy, ktoré sa v tvare stohu navŕšili na stôl. V spise sa tiež spomínajú prvé písomné zmienky, v ktorých sa opisujú zvyklosti vzťahujúce sa na prípravu a servírovanie koláča gibanica v oblasti Prekmurje.

Prvou osobou, ktorá sa dlhodobo a systematicky zaoberala kulinárskymi zvyklosťami obyvateľov oblasti Prekmurje, bol prof. Dr. Vilko Novak. V jeho etnografickej štúdii z roku 1947 s názvom Ljudska prehrana v Prekmurju (Tradičné jedlá oblasti Prekmurje) sa koláč Prekmurska gibanica spomína ako pečený múčnik a opisuje sa v nej jeho príprava: „Gibanica sa pripravuje z krehkého cesta s použitím masla alebo tuku. Spodná časť sa nazýva ‚podrážka‘ a na ňu sa rozdelí tvaroh, orechy, mak a hrozienka. Táto vrstva sa prikryje tenkým závinovým cestom, ktoré sa prikryje ďalšou vrstvou, pričom každá vrstva sa poleje smotanou. Spolu sa navrství až deväť vrstiev, čím vznikne deväťkrát vrstvená gibanica. Koláč sa pečie v okrúhlej hlinenej forme nazývanej tepsija a podáva sa na krstinách, svadbách a hodoch.“ Táto štúdia slúži dokonca ešte i dnes ako referenčné dielo pre mnohých výskumníkov špecializujúcich sa na danú oblasť.

Veľmi podrobný recept na koláč Prekmurska gibanica zaznamenali Andreja Grum a Ivan Vozelj v publikácii Slovenske narodne jedi (Slovinské národné jedlá), ktorá vyšla v roku 1964 a ktorá opisuje dva recepty na prípravu koláča Prekmurska gibanica, pričom v oboch sa spomína toto: „Koláč Prekmurska gibanica pozostáva z dvoch druhov cesta. Spodná vrstva sa pripravuje z krehkého cesta a je trošku hrubšia. Nazýva sa podplat (podrážka). Ostatné vrstvy cesta, ktoré sú vrstvené nad podrážkou, sú z lístkového cesta. Spodná vrstva je hrubšia aj vtedy, keď celý koláč gibanica pozostáva z rovnakého druhu cesta, ktorým je lístkové cesto.“

Koláč Prekmurska gibanica vo svojom diele z roku 1972 s názvom Povest o dobrih ljudeh (Povesť o dobrých ľuďoch) spomína dokonca aj najslávnejší básnik oblasti Prekmurje Miško Kranjec: „Musíme si priznať, že až vďaka gibanici sa sviatok stáva skutočným sviatkom. Hoci chudobní ľudia si ju môžu dovoliť sotva raz do roka, je predsa len znakom toho, že nikto nedokáže prežiť rok bez aspoň jedného sviatku. Anna zatiaľ vytiahla gibanicu z pece a položila ju na stôl, držiac formu na pečenie utierkou, aby sa nepopálila. Jozef pod ňu podložil drevený podstavec, na ktorom zvyčajne stál krčah na vodu. Potom sa gibanici zblízka prizrel. Ležala pred ním v celom svojom farebnom bohatstve: žltá a biela, tu i tam popretkávaná zrnkami maku, stále sálajúca teplom, potretá smotanou a posypaná cukrom. Prikývol a povedal: ‚Je dobrá. Dal by som si z nej, aj keby som ležal na smrteľnej posteli a dobre vedel, že mi už nebude veľmi na osoh. A i v nebi by som sa súžil, ak by som ju musel zanechať na tomto svete nenačatú.‘“

Počas uplynulých 15 rokov vyšlo niekoľko kníh, v ktorých sa opisuje koláč Prekmurska gibanica. Z kulinárskeho pohľadu ju vo svojich dielach opisujú napr. títo autori: Cilka Sukič v diele Jedi nekdanjih in sedanjih dni. Prekmurska, prleška in štajerska kuhinja (Jedlá minulosti a súčasnosti. Kuchyňa oblastí Prekmurje, Prlekija a Styria) (1997), Jože Zadravec v diele Značilnosti ljudske prehrane v Prekmurju (Zvláštnosti tradičných pokrmov z oblasti Prekmurje) (1998) a Branko Časar v diele Boug žegnjaj (Požehnané jedlo) (2000). Stanko Renčelj a Romana Karas vo svojom diele Prekmurska dobrote [Dobroty z oblasti Prekmurje] (2001) podrobne popisujú výrobný postup a hodnotenie organoleptických vlastností tejto špeciality.

(1) Ú. v. EÚ L 343, 14.12.2012, s. 1.